Anghel Iordănescu a venit cu replica pentru Gică Hagi, după reproșurile aduse lui Edi Iordănescu
Printre cei care au pus la îndoială alegerile lui Edi Iordănescu a fost chiar Gică Hagi, care s-a arătat nemulțumit de faptul că, dintre toți fotbaliștii care nu prind prea multe minute la echipele de club din străinătate, Ianis Hagi a fost singurul jucător al echipei naționale care nu a fost titular la meciurile României.
Replica lui Anghel Iordănescu pentru Gică Hagi
Replica a venit din partea lui Anghel Iordănescu, tatăl selecționerului, care, deși nu a vrut să comenteze declarația antrenorului de la Farul Constanța, a subliniat că deciziile luate de Edi Iordănescu până în acest moment au dus la calificarea României la EURO 2024, motiv pentru care selecționerul merită să se bucure în continuare de încrederea suporterilor români dar și a oamenilor de fotbal.
"Spuneam că nu ar fi corect să fac o analiză individuală, să estimez cine pleacă, cine stă acasă. Nu aș vrea să comentez ce a zis Hagi, din mai multe motive. Eu cred că în momentul de față, selecționerul a dat dovadă că ce a făcut și a ales a fost bine. Să îi acordăm în continuare încredere.
Cu toții putem vorbi, să ne spunem punctul de vedere, este opinia noastră, dar cel care decide este selecționerul. Veți vedea câtă presiune se va face în aceste două luni din partea unor conducători, unor antrenori, unor președinți de cluburi și, în special, din partea unor patroni. Vă spun de pe acum că nici nu va ține cont. Nu a ținut nici până acum cont și a făcut bine. A reușit să meargă pe viziunea lui.
Nu avem superstaruri, avem jucători buni, cum a spus selecționerul. El a mers pe grup. Cine s-a eliminat a făcut-o pentru că nu a putut respecta principiile grupului, nu a făcut ceea ce a cerut selecționerul. El nu a făcut decât să decidă cine merită, cine dă randament.
Pentru noi, cea mai mare preocupare este ca jucătorii care sunt în străinătate să joace, să aibă minute, să intre în formă, pentru că suntem la cel mai înalt nivel, la Campionatul European. Nu cred că jucătorii din Ucraina, din Belgia vin la națională ca să câștige minute", a spus Anghel Iordănescu la Digi Sport.
Gică Hagi: "Din jucătorii care au jucat mai puțin, Ianis e singurul care nu a fost titular!"
"Nu pot să zic dacă e corect sau nu, fiecare antrenor are viziunea lui și modul lui de lucru. Eu știu că România are nevoie de un lot foarte bun, care să producă rezultate, să crească de la meci la meci. Secretul succesului e să știi să selectezi jucătorii cu potențial foarte mare. Faptele arată că ei au un potențial foarte mare, că sunt printre cei mai buni din România.
Ai nevoie de omogenitate, de relații de joc. Suntem pe drumul bun, dar trebuie să mai muncim la acest aspect. Meciurile amicale sunt meciuri amicale. Nu putem judeca o echipă națională după meciurile amicale. E alt ritm, altă intensitate. Sunt meciuri frumoase, goluri multe, dar sunt meciuri fără presiune. M-am bucurat mereu pentru orice reușită a fiecărui jucător. Ianis a intrat foarte bine.
Din ce am înțeles, a fost desemnat jucătorul meciului, a luat cea mai mare notă. A intrat foarte bine, a făcut diferența. Chiar dacă unora nu le place, statistica o spune. Din 2021, Ianis și Man sunt jucătorii cei mai decisivi la echipa națională, chiar dacă fiecare a lipsit câte un an. Sunt cei mai buni jucători în momentul de față.
Nu putem omite lucrul ăsta, chiar dacă așa cum se vorbește foarte mult, în ultimele două luni a jucat mai puțin la echipa de club. Înainte să fiu tatăl lui Ianis, eu sunt fostul mare jucător, sunt un om care a investit în fotbalul românesc și sunt un tată mândru de un copil care excelează pentru România. A arătat că pune suflet, că pune mult talent.
Dacă vedem cum a intrat Ianis cu Irlanda de Nord și cum a sărit stadionul, dacă vedem cum a intrat la Madrid și tot stadionul a început să aplaude, eu cred că e apreciat. Ianis a arătat o anumită personalitate (n.r. la declarații). Vorbește rar, dar, când vorbește, știe ce zice. Nu vreau să comentez. Ce legătură are dacă joacă mai puțin? (...)
Din jucătorii care au jucat mai puțin, el e singurul care nu a fost titular, jucătorul cel mai decisiv din 2021, e o temă de reflectat", a spus Gică Hagi pentru sursa citată mai sus.
Urmăriți SPORT.RO și pe Google News